তথ্যবিবরণী নম্বর : ২৫

**বাংলাদেশকে জানতে হলে বঙ্গবন্ধুকে জানতে হবে**

**---ধর্ম প্রতিমন্ত্রী**

জামালপুর, ১৮ পৌষ (২ জানুয়ারি) :

ধর্ম প্রতিমন্ত্রী মোঃ ফরিদুল হক খান বলেছেন, দেশপ্রেমিক ও যোগ্য নাগরিক হতে হলে সকলকে বাংলাদেশের সঠিক ইতিহাস জানতে হবে। বাংলাদেশকে জানতে হলে বঙ্গবন্ধুকে জানতে হবে। বঙ্গবন্ধু ও বাংলাদেশ এক অবিচ্ছেদ্য বিষয়।

আজ জামালপুরে ইসলামপুর উচ্চবিদ্যালয় মাঠে মুজিবশতবর্ষ উদ্‌যাপন উপলক্ষে বাংলাদেশ আওয়ামী লীগ, ইসলামপুর উপজেলা শাখা আয়োজিত বিভিন্ন সংগঠন, শিক্ষক-শিক্ষার্থীদের মাঝে 'অসমাপ্ত আত্মজীবনী' ও 'বঙ্গবন্ধু বাংলাদেশের প্রতিচ্ছবি' শীর্ষক দুইটি বই বিতরণ অনুষ্ঠানে প্রধান হিসেবে বক্তব্য রাখেন।

প্রতিমন্ত্রী বলেন, আগামী প্রজন্মের কাছে বঙ্গবন্ধুর আদর্শ তুলে ধরতে হলে আগে নিজেদেরকে বঙ্গবন্ধুর জীবন ও কর্ম, দেশের জন্য তাঁর আত্মত্যাগ, তাঁর নৈতিকতা ও সততা, মানুষের জন্য তাঁর অগাধ ভালোবাসার কথা জানতে হবে। সে লক্ষ্যে বঙ্গবন্ধুর নিজের লিখিত 'অসমাপ্ত আত্মজীবনী' এবং বাংলাদেশ ব্যাংকের সাবেক গভর্নর অধ্যাপক ড. আতিউর রহমান লিখিত 'বঙ্গবন্ধু বাংলাদেশের প্রতিচ্ছবি' বঙ্গবন্ধুকে জানার ক্ষেত্রে বিশেষভাবে সহায়ক হবে।

প্রতিমন্ত্রী আরো বলেন, বঙ্গবন্ধুর জন্মশতবর্ষে বঙ্গবন্ধুকে ভালোভাবে জানার জন্য শিক্ষক শিক্ষার্থী সহ সকল শ্রেণী-পেশার মানুষের মাঝে এসব বই ছড়িয়ে দিতে হবে। বিশেষ করে শিক্ষার্থীদেরকে নিয়ে নিয়মিতভাবে এসব বই পড়ার পাঠচক্র ও প্রতিযোগিতার আয়োজন করতে হবে। এর মাধ্যমে আগামী প্রজন্ম প্রধানমন্ত্রী ঘোষিত ২০৪১ সালের উন্নত বাংলাদেশ গড়ার অভিযাত্রায় সঠিকভাবে অবদান রাখতে পারবে এবং বঙ্গবন্ধুর স্বপ্নের সোনার বাংলা প্রতিষ্ঠা পাবে।

বিশেষ অতিথি হিসেবে বক্তব্য রাখেন জাতীয় কবি কাজী নজরুল ইসলাম বিশ্ববিদ্যালয়ের উপাচার্য ড. এ এইচ এম মোস্তাফিজুর রহমান ও জামালপুর সরকারি আশেক মাহমুদ কলেজের অধ্যক্ষ ড. মুজাহিদ বিল্লাহ ফারুকী।

বাংলাদেশ আওয়ামী লীগ, ইসলামপুর উপজেলা শাখার সিনিয়র সহ-সভাপতি আলহাজ্ব মোঃ আব্দুল লতিফ সরকারের সভাপতিত্বে অনুষ্ঠিত সভায় আরো বক্তব্য রাখেন ইসলামপুর সরকারি কলেজের অধ্যক্ষ সুলতান সালাউদ্দিন, জামালপুর জেলা আওয়ামী লীগের মহিলা বিষয়ক সম্পাদক সাবিনা ইয়াসমিন, ইসলামপুর উপজেলা পরিষদের চেয়ারম্যান জামাল আব্দুল নাসের বাবুল, ইসলামপুর উপজেলা নির্বাহী অফিসার এস এম মাজহারুল ইসলাম, ইসলামপুর আব্দুস সামাদ পারভেজ মহিলা ডিগ্রী কলেজের অধ্যক্ষ ও ইসলামপুর উপজেলা আওয়ামী লীগের সহ-সভাপতি জামাল আব্দুন নাসের চারলেস চৌধুরী, ইসলামপুর উপজেলা মাধ্যমিক শিক্ষা অফিসার আরিফা বেগম, ইসলামপুর উপজেলা আওয়ামী লীগের সাধারণ সম্পাদক আবদুস সালাম প্রমুখ।

#

আনোয়ার/সাহেলা/সঞ্জীব/আব্বাস/২০২১/২০৩১ ঘণ্টা

তথ্যবিবরণী নম্বর : ২৪

**পরিবর্তিত বৈশ্বিক পরিস্থিতির জন্য প্রয়োজন দক্ষ মানব সম্পদ**

**---শিক্ষা উপমন্ত্রী**

ঢাকা, ১৮ পৌষ (২ জানুয়ারি) :

শিক্ষা উপমন্ত্রী মহিবুল হাসান চৌধুরী বলেছেন, স্বপ্নের সোনার বাংলা গড়ে তোলার জন্য প্রয়োজন অর্থনৈতিক মুক্তি এবং পরিবর্তিত বৈশ্বিক পরিস্থিতির উপযোগী দক্ষ মানব সম্পদ। কারিগরি শিক্ষা দক্ষ জনগোষ্ঠী সৃষ্টি করে জাতীয় অর্থনৈতিক মুক্তিতে বিশেষ ভূমিকা পালন করতে পারে।

শিক্ষা উপমন্ত্রী আজ রাজধানীর আগারগাঁওয়ে মুক্তিযুদ্ধ যাদুঘর মিলনায়তনে মুজিববর্ষ উপলক্ষে কারিগরি শিক্ষা বোর্ড আয়োজিত ‘বঙ্গবন্ধু ও বাংলাদেশ’ শীর্ষক কর্মশালায় প্রধান অতিথির বক্তৃতায় একথা বলেন।

মন্ত্রী বলেন, বঙ্গবন্ধু কোনো রাজনৈতিক দলের গণ্ডির মধ্যে আবদ্ধ নন, তাঁকে জাতীয়ভাবে ধারণ করতে হবে। স্বাধীনতার সুফল পেতে হলে জাতির পিতার দর্শনকে বিবেচনায় নিয়ে দেশ পরিচালনা করতে হবে। তিনি আরো বলেন, মুজিববর্ষে সরকার বঙ্গবন্ধুর আদর্শ ও দর্শনকে বিভিন্ন কর্মসূচির মধ্য দিয়ে সকলের মাঝে ছড়িয়ে দেয়ার চেষ্টা করছে ।

শিক্ষা উপমন্ত্রী বলেন, বর্তমান সরকার সারা দেশে অর্থনৈতিক অঞ্চলসহ বিভিন্ন উন্নয়নমুখী কর্মকাণ্ড গ্রহণ করেছে যার সফল বাস্তবায়নের জন্য দরকার প্রযুক্তিনির্ভর কারিগরি শিক্ষায় পারদর্শী জনবল। জীবনব্যাপী অব্যাহত শিক্ষার মাধ্যমে নতুন নতুন দক্ষতা সৃষ্টির জন্য যুগোপযোগী পাঠ্যক্রম প্রণয়নে সরকার চেষ্টা চালিয়ে যাচ্ছে।

অনুষ্ঠানে অন্যান্যের মধ্যে বক্তব্য রাখেন কারিগরি শিক্ষা বোর্ডের সচিব ড. মোঃ জাহেদুল হাসান ও চেয়ারম্যান ডক্টর মোরাদ হোসেন মোল্লা।

#

জাহিদ/নাইচ/সঞ্জীব/আব্বাস/২০২১/১৯০৬ ঘণ্টা

তথ্যবিবরণী নম্বর : ২৩

**খুলনা অঞ্চলের তিনশো শ্রমিককে ৯০ লাখ টাকার আর্থিক সহায়তার চেক প্রদান**

খুলনা, ১৮ পৌষ (২ জানুয়ারি) :

শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন হতে প্রাতিষ্ঠানিক ও অপ্রাতিষ্ঠানিক খাতের শ্রমিকদের পেশাগত অসুস্থ, আহত শ্রমিক বা পরিবারবর্গের চিকিৎসা, পেশাগত দুর্ঘটনাজনিত মৃত্যু এবং তাদের মেধাবী সন্তানদের উচ্চ শিক্ষায় সহায়তা হিসেবে তিনশো পাঁচজন শ্রমিক এবং তাদের স্বজনদের ৯০ লাখ ৪০ হাজার টাকার আর্থিক সহায়তার চেক প্রদান করা হয়েছে।

         আজ খুলনা বিভাগীয় শ্রম দপ্তর চত্বরে এক চেক বিতরণ অনুষ্ঠানের মাধ্যমে খুলনা অঞ্চলের ছয় জেলার শ্রমিকদের সহায়তার চেক প্রদান করা হয়।

         অনুষ্ঠানে প্রধান অতিথি ছিলেন খুলনা মেট্রোপলিটন পুলিশ কমিশনার মোঃ মাসুদুর রহমান ভূঞা। খুলনা বিভাগীয় শ্রম দপ্তরের পরিচালক মোঃ মিজানুর রহমানের সভাপতিত্বে অনুষ্ঠানে বিশেষ অতিথি হিসেবে উপ-পুলিশ কমিশনার মোল্লা জাহাঙ্গীর হোসেন, খুলনা মহানগর শ্রমিক লীগের সাধারণ সম্পাদক রণজিৎ কুমার ঘোষ বক্তৃতা করেন। অনুষ্ঠানে স্বাগত বক্তৃতা করেন কলকারখানা ও প্রতিষ্ঠান পরিদর্শন অধিদপ্তরের উপ-মহাপরিদর্শক মোঃ আরিফুল ইসলাম।

          অনুষ্ঠানে বক্তারা জানান, প্রধানমন্ত্রী শেখ হাসিনার নেতৃত্বে সরকার দেশকে একটি কল্যাণ রাষ্ট্র হিসেবে প্রতিষ্ঠার জন্য কাজ করছেন। শ্রমিক কল্যাণ তহবিল থেকে প্রাতিষ্ঠানিক-অপ্রাতিষ্ঠানিক খাতের কল্যাণ এ ধরনের সহায়তা তারই একটি উদাহরণ।

        চেক প্রদান অনুষ্ঠানে জানানো হয়, বিগত দুই বছরে খুলনা অঞ্চলের ৬টি জেলার খুলনা, সাতক্ষীরা, বাগেরহাট, নড়াইল, যশোর ও মাগুরা জেলার প্রায় দুই হাজার শ্রমিককে প্রায় সাড়ে তিন কোটি টাকা আর্থিক সহায়তা প্রদান করা হয়েছে। এর মধ্যে তাদর সন্তানদের উচ্চ শিক্ষায় সহায়তা দেয়া হয়েছে অর্ধ কোটি টাকা। শ্রমিক কল্যাণ তহবিল হতে শ্রমিকদের কল্যাণে সহায়তা প্রদান কার্যক্রম একটি চলমান প্রক্রিয়া। করোনাকালীন শ্রম মন্ত্রণালয়ের অধীন শ্রম অধিদপ্তর এবং কলকারখানা ও প্রতিষ্ঠান পরিদর্শন অধিদপ্তরের চিকিৎসকগণ টেলিমেডিসিনের মাধ্যমে প্রায় ১০ হাজার শ্রমিককে চিকিৎসা সহায়তা প্রদান করেছে। এছাড়া খুলনা আঞ্চলের দুইটি শ্রম কল্যাণ কেন্দ্রের মাধ্যমে শ্রমিকদের স্বাস্থ্য সচেতনতা বৃদ্ধিতে মাস্ক বিতরণ এবং অ্যাম্বুলেন্স সার্ভিস প্রদান করা হয়।

#

আকতারুল/নাইচ/সঞ্জীব/আব্বাস/২০২১/১৮৪৮ ঘণ্টা

তথ্যবিবরণী নম্বর : ২২

**বাংলাদেশ মহিলা পরিষদের সভাপতি আয়শা খানমের মৃত্যুতে**

**পরিকল্পনা মন্ত্রীর শোক**

ঢাকা, ১৮ পৌষ (২ জানুয়ারি) :

বাংলাদেশ মহিলা পরিষদের সভাপতি ও বীর মুক্তিযোদ্ধা আয়শা খানমের মৃত্যুতে গভীর শোক ও দুঃখ প্রকাশ করেছেন পরিকল্পনা মন্ত্রী এম এ মান্নান।

মন্ত্রী মরহুমার বিদেহী আত্মার মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

শাহেদ/নাইচ/সঞ্জীব/সেলিম/২০২১/১৮২০ ঘণ্টা

তথ্যবিবরণী নম্বর : ২১

**১৭ কোটি মানুষের আস্থা অর্জন করেছেন শেখ হাসিনা**

**-- সমাজকল্যাণ মন্ত্রী**

ঢাকা, ১৮ পৌষ (২ জানুয়ারি) :

সমাজকল্যাণ মন্ত্রী নুরুজ্জামান আহমেদ বলেছেন, এক সময়ের অচেনা বাংলাদেশকে সারা বিশ্বের বুকে পরিচিত করেছেন বাংলাদেশের প্রধানমন্ত্রী শেখ হাসিনা। যিনি দেশ পরিচালনায় ১৭ কোটি মানুষের আস্থা অর্জন করেছেন।

আজ মন্ত্রী রাজধানীর আগারগাঁওয়ে সমাজসেবা অধিদপ্তরের জাতীয় সমাজসেবা দিবস ২০২১ উপলক্ষে প্রধান অতিথির বক্তব্যে এসব কথা বলেন।

সমাজকল্যাণ মন্ত্রণালয়ের সচিব জয়নুল বারীর সভাপতিত্বে অনুষ্ঠানে বিশেষ অতিথি হিসেবে বক্তব্য রাখেন সমাজকল্যাণ প্রতিমন্ত্রী মোঃ আশরাফ আলী খান খসরু ও সমাজকল্যাণ মন্ত্রণালয় সম্পর্কিত সংসদীয় স্থায়ী কমিটির সদস্য এরোমা দত্ত এম পি।

মন্ত্রী বলেন, প্রধানমন্ত্রী শেখ হাসিনা একের পর এক অসম্ভবকে সম্ভব করেছেন৷ দেশ পরিচালনায় মুজিবকন্যা শেখ হাসিনার কোনো বিকল্প নেই৷ তিনি বলেন, বর্তমানে সরকার ১ কোটি মানুষকে ভাতা দিয়ে সহায়তা করছে, কিন্তু একই সাথে আরো দেড় কোটি পিছিয়ে পড়া মানুষের বিভিন্নভাবে সহায়তা দিয়ে এই সেবা কার্যক্রম অব্যাহত রেখেছে।

মন্ত্রী ভাতা প্রদানে কোনো রকম অনিয়ম যেন না হয় সে বিষয়ে বিশেষ গুরুত্ব দিতে কর্মকর্তাদের নির্দেশনা দিয়েছেন।

বিশেষ অতিথির বক্তব্যে সমাজকল্যাণ প্রতিমন্ত্রী বলেন, প্রধানমন্ত্রী অনলাইন ব্যাকিং এর মাধ্যমে সুফলভোগীদের কাছে ভাতা পৌঁছে দেওয়ার ব্যবস্থা করছেন। এর ফলে মধ্যস্বত্বভোগীদের দৌরাত্ম্য দূর হবে।

#

আনোয়ার/নাইচ/সঞ্জীব/সেলিম/২০২১/১৮০০ ঘণ্টা

তথ্যবিবরণী নম্বর : ২০

**হালদা নদী থেকে পানি উত্তোলন নিয়ে বিভ্রান্তি নয়**

**---স্থানীয় সরকার মন্ত্রী**

চট্টগ্রাম, ১৮ পৌষ (২ জানুয়ারি) :

চট্টগ্রামের মিরসরাইয়ে বঙ্গবন্ধু অর্থনৈতিক অঞ্চলে হালদা নদী থেকে পানি উত্তোলন করা নিয়ে বিভ্রান্তি এবং মানুষের মধ্যে ভুল বোঝাবুঝি সৃষ্টি না করার জন্য সকলের প্রতি আহ্বান জানিয়েছেন স্থানীয় সরকার মন্ত্রী মোঃ তাজুল ইসলাম।

আজ চট্টগ্রামে হোটেল রেডিসন ব্লু-তে আয়োজিত চীন সরকার হতে অনুদান হিসেবে প্রাপ্ত এলইডি বাল্ব বিতরণের উদ্বোধনী অনুষ্ঠানে প্রধান অতিথির বক্তব্যে মন্ত্রী এ আহ্বান জানান।

স্থানীয় সরকার মন্ত্রী জানান, হালদা নদীতে যে পানির প্রবাহ রয়েছে তার থেকে মিরেরসরাই ইকোনমিক জোনের জন্য যে পরিমাণ পানি উত্তোলন করা হবে এতে নদী এবং মাছের প্রজননের কোন সমস্যা হবে না বলে গবেষণায় উঠে এসেছে। দেশের উন্নয়নের জন্য ভ্রান্ত ধারণা ও মানুষের মধ্যে ভুল বোঝাবুঝির সৃষ্টি করে উন্নয়ন যাত্রা ব্যাহত হলে দেশের মানুষকে এর মূল্য দিতে হবে। তাই দেশের উন্নয়নের জন্য বিভ্রান্তি এবং ভুল বোঝাবুঝি সৃষ্টি না করে সম্মিলিতভাবে কাজ করতে হবে।

মিরসরাইয়ে ইকোকমিক জোনে ৩০ লাখ মানুষের কর্মসংস্থানের ব্যবস্থা হবে জানিয়ে মন্ত্রী আরো বলেন, কক্সবাজার পর্যন্ত যে মেরিন ড্রাইভ নির্মাণ করা হবে এর ফলে এই অঞ্চলে শত শত ফাইভ স্টার হোটেল-মোটেল হবে। লাখ লাখ ডলার বিনিয়োগ হওয়ার পাশাপাশি ট্যুরিজম সেক্টরে ন তুন দিগন্তের উন্মোচন হবে। চট্টগ্রাম নগরীর যে সম্ভাবনা আছে তা কাজে লাগাতে হবে। এসবের জন্য গ্যাস, বিদ্যুৎ, পানি ছাড়াও বিভিন্ন সুযোগ সুবিধা দরকার পড়বে তার জন্য এখন থেকে সব প্রস্তুতি নিতে হবে।

মোঃ তাজুল ইসলাম বলেন, বাংলাদেশের উন্নয়ন করতে হলে চট্টগ্রামকে গুরুত্ব দিতে হবে। চট্টগ্রামের উন্নয়নের সাথে বাংলাদেশের উন্নয়ন জড়িয়ে আছে। চট্টগ্রাম বন্দর না থাকলে এতো দ্রুত বাংলাদেশের উন্নয়ন হতো না বলেও মন্তব্য করেন তিনি। তিনি আরো বলেন, সারা বিশ্বে অনেক দেশের বন্দর এবং সম্ভাবনা থাকলেও সুযোগ সুবিধা নেয়ার ক্ষেত্রে সেসব দেশ বাংলাদেশের তুলনায় অনেক পিছিয়ে আছে। চট্টগ্রামসহ দেশের সব জায়গার উন্নয়ন করতে হবে, সবাইকে স্ব স্ব জায়গা থেকে এগিয়ে আসতে হবে, কাজ করতে হবে।

এসময় বন্ধুত্বের নিদর্শনস্বরূপ বাংলাদেশকে এলইডি বাল্ব সরবরাহ করায় চীন সরকারকে ধন্যবাদ জানান মন্ত্রী।

স্থানীয় সরকার বিভাগের সিনিয়র সচিব হেলালুদ্দীন আহমদের সভাপতিত্বে অনুষ্ঠানে বিশেষ অতিথির বক্তব্য রাখেন চট্টগ্রাম সিটি করপোরেশনের প্রশাসক মোহাম্মদ খোরশেদ আলম সুজন, পরিচালক চট্টগ্রাম বিভাগ স্থানীয় সরকার মোহাম্মদ মিজানুর রহমান এবং চট্টগ্রাম জেলা পরিষদের চেয়ারম্যান মোঃ আবদুস সালাম।

উল্লেখ্য, বাংলাদেশ সরকার এবং চীন সরকারের মধ্যে স্বাক্ষরিত Provision of Goods for Addressing the climate Change বিষয়ক MoU অনুসারে চীন সরকার বাংলাদেশের জন্য অনুদান হিসেবে ১৩ হাজার ১২৫ প্যাকেট এলইডি বাল্ব প্রেরণ করে। প্রতিটি প্যাকেটে একশো টি করে বাল্ব রয়েছে। পর্যায়ক্রমে দেশের সকল উপজেলা, পৌরসভা এবং ইউনিয়ন পরিষদে বিতরণ করা হবে।

#

হায়দার/নাইচ/সঞ্জীব/আব্বাস/২০২১/১৭৫২ ঘণ্টা

তথ্যবিবরণী                                                 নম্বর : ১৯

**নির্বাচন এলেই অভিযোগের বাক্স খোলে বিএনপি, জয় পেলেই মুখবন্ধ**

**-- তথ্যমন্ত্রী**

চট্টগ্রাম, ১৮ পৌষ (২ জানুয়ারি) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, 'যেকোন নির্বাচন এলেই অভিযোগের বাক্স খোলে বিএনপি, আর তাদের প্রার্থী কোথাও জয় পেলেই তাদের মুখ বন্ধ হয়ে যায়।'

আজ চট্টগ্রাম নগরীর পোর্ট কানেক্টিং সড়কের উন্নয়ন কর্মকাণ্ড পরিদর্শনশেষে ব্রিফিংকালে সাংবাদিকদের প্রশ্নের জবাবে মন্ত্রী বলেন, 'নির্বাচন এলেই বিএনপি অভিযোগের বাক্স খুলে বসে, এটা তাদের চিরাচরিত নিয়ম। অনেকগুলো স্থানীয় সরকার নির্বাচনে তারা জয়লাভ করেছে, জয়লাভ করার আগ মুহূর্ত পর্যন্ত নানা অভিযোগ দিয়েছে, যেইমাত্র জয়লাভ করেছে তাদের মুখটা বন্ধ হয়ে গেছে। সুতরাং নির্বাচন আসলে অভিযোগের বাক্স খুলে বসা বিএনপির অভ্যাসগত স্বভাব।'

মন্ত্রী বলেন, 'বিএনপির পক্ষ থেকে অভিযোগ করা হচ্ছে চট্টগ্রাম সিটি করপোরেশন নির্বাচনে তাদের প্রার্থী, এজেন্ট ও দলীয় নেতাকর্মীদের বাসায় গিয়ে এখন থেকে পুলিশ হয়রানি করছে এবং সরকারি দল প্রভাব খাটানোর চেষ্টা করছে। অথচ, জনগণের দৃষ্টিতে নির্বাচন কমিশন সঠিকভাবেই তাদের দায়িত্ব পালনের চেষ্টা করছে। দেশের অন্যান্য সিটি করপোরেশন ও পৌরসভা নির্বাচনের মতো চট্টগ্রাম সিটি করপোরেশন নির্বাচনও সুষ্ঠু, নিরপেক্ষ হবে।'

'চট্টগ্রাম সিটি করপোরেশন নির্বাচন ইভিএমে হবে, সুতরাং প্রযুক্তি-নির্ভর অন্য নির্বাচনগুলো যেমন সুষ্ঠু অবাধ ও নিরপেক্ষভাবে হচ্ছে, এখানেও সেভাবে নির্বাচন হবে' উল্লেখ করেন ড. হাছান।

তথ্যমন্ত্রী হাছান মাহমুদ বলেন, বঙ্গবব্ধুকন্যা শেখ হাসিনার নেতৃত্বে বাংলাদেশের অভূতপূর্ব উন্নয়ন নিয়ে পাকিস্তানে দীর্ঘশ্বাস, ভারতের মিডিয়ায় ব্যাপক আলোচনা, দেশ ও সমগ্র পৃথিবীব্যাপী প্রশংসা হলেও দেশে একটি পক্ষ কখনো প্রশংসা করতে পারে না। বিএনপি নেতৃবৃন্দ এবং কিছু কিছু বুদ্ধিজীবী হিসেবে পরিচিত ব্যক্তি সরকারের উন্নয়নের প্রশংসা করতে পারেন না।

'সেই কিছু কিছু বুদ্ধিজীবীদের বুদ্ধি আছে, কিন্তু আমাদের সরকার সম্পর্কে বলার সময় তাদের বুদ্ধি কেন লোপ পায় সেটি বুঝতে পারি না' উল্লেখ করে তথ্যমন্ত্রী বলেন, 'তারা যেভাবে কথা বলেন, তাতে মনে হয়, দেশে যে এত উন্নয়ন হয়েছে সেটি তারা দেখতে পান না, চোখ থাকতেও তারা অন্ধ। নতুন বছরে আমার প্রত্যাশা থাকবে, তাদের চোখটা অন্ধের মতো কাজ করবে না, চোখ খুলে তারা এসব বিষয় দেখবে, এটিই হচ্ছে জনগণের প্রত্যাশা।'

চট্টগ্রামের উন্নয়ন নিয়ে তথ্যমন্ত্রী এ সময় বলেন, 'বঙ্গবন্ধুকন্যা শেখ হাসিনা সবসময় চট্টগ্রামের উন্নয়নের ওপর গুরুত্ব দিয়েছেন। এক বিলিয়ন ডলার সমপরিমাণ টাকায় চট্টগ্রাম শহরের জলাবদ্ধতা নিরসন প্রকল্প, আউটার রিং রোডের সাথে সংযোগ সড়কসমূহের পরিকল্পনা, উপমহাদেশে প্রথম নদীর তলদেশ দিয়ে টানেল-রোড কর্ণফুলী টানেল, চট্টগ্রামে বে-টার্মিনাল, চট্টগ্রাম পোর্ট কানেক্টিং রোড নির্মাণ তারই সাক্ষ্যবাহী।'

এদিন পাহাড়তলী হর্স শো'র লেকও পরিদর্শন করেন তথ্যমন্ত্রী। চট্টগ্রাম সিটি করপোরেশনের প্রশাসক খোরশেদ আলম সুজন এ সময় মন্ত্রীর সাথে ছিলেন।

#

আকরাম/নাইচ/সঞ্জীব/রেজাউল/২০২০/১৭৩০ ঘণ্টা

তথ্যবিবরণী                                                 নম্বর : ১৮

**বাংলাদেশ মহিলা পরিষদ সভাপতি আয়শা খানমের ইন্তেকালে তথ্যমন্ত্রীর শোক**

চট্টগ্রাম, ১৮ পৌষ (২ জানুয়ারি) :

বাংলাদেশ মহিলা পরিষদের সভাপতি বীর মুক্তিযোদ্ধা আয়শা খানমের ইন্তেকালে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ ড. হাছান মাহ্‌মুদ।

আজ ঢাকার একটি হাসপাতালে চিকিৎসাধীন অবস্থায় আয়েশা খানমের ইন্তেকালের সংবাদে শোকাহত তথ্যমন্ত্রী প্রয়াতের বিদেহী আত্মার শান্তি কামনা করেন ও তার শোকসন্তপ্ত পরিবারের প্রতি গভীর সমবেদনা জানান ও বলেন, তার মৃত্যুতে দেশ একজন অকৃত্রিম বন্ধু ও সাহসী নারীযোদ্ধাকে হারালো।

**চট্টগ্রাম আওয়ামী লীগ নেতা একেএম নাজিম উদ্দিনের ইন্তেকালে তথ্যমন্ত্রীর শোক**

আশির দশকের প্রখ্যাত ছাত্রনেতা, চট্টগ্রাম দক্ষিণ জেলা ছাত্রলীগের সাবেক সহসভাপতি ও চট্টগ্রাম দক্ষিণ আওয়ামী লীগের সাবেক কার্যনির্বাহী সদস্য একেএম নাজিম উদ্দিনের ইন্তেকালে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ ড. হাছান মাহ্‌মুদ।

আজ ঢাকার একটি হাসপাতালে চিকিৎসাধীন অবস্থায় ৬২ বছর বয়সে একেএম নাজিম উদ্দিনের ইন্তেকালের সংবাদে শোকাহত তথ্যমন্ত্রী প্রয়াতের বিদেহী আত্মার শান্তি কামনা করেন ও তার শোকসন্তপ্ত পরিবারের প্রতি গভীর সমবেদনা জানান ও বলেন, তরুণ বয়স থেকে রাজনীতিতে তার নিবেদিতপ্রাণ অবদানের কথা স্মরণীয় হয়ে থাকবে।

#

আকরাম/নাইচ/সঞ্জীব/রেজাউল/২০২০/১৭১৮ ঘণ্টা

তথ্যবিবরণী নম্বর : ১৭

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৮ পৌষ (২ জানুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ৯ হাজার ৭০১ জনের নমুনা পরীক্ষা করে ৬৮৪ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ১৫ হাজার ১৮৪ জন।

গত ২৪ ঘণ্টায় ২৩জন-সহ এ পর্যন্ত ৭ হাজার ৫৯৯ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৫৯ হাজার ৬২০ জন।

#

দলিল/নাইচ/সঞ্জীব/আব্বাস/২০২১/১৭১৪ ঘণ্টা

তথ্যবিবরণী নম্বর : ১৬

‘বঙ্গবন্ধু শেখ মুজিব কুইজ’ প্রতিযোগিতা

**গতকালের বিজয়ীদের তালিকা**

ঢাকা, ১৮ পৌষ (২ জানুয়ারি) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষে আয়োজিত অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার গতকালের কুইজে স্মার্টফোন বিজয়ী পাঁচ জন হলেন-রংপুরের জেসিয়া আক্তার, ফরিদপুরের স্বপ্নিল দাস, ঢাকার উত্তরার রিজভী রহমান, জামালপুরের মোঃ আতিক হোসেন ও বরিশালের তৌহিদ হাসান।

গতকালের কুইজে ৯১ হাজার ৯৯১ জন প্রতিযোগী অংশগ্রহণ করেন।

স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/নাইচ/সঞ্জীব/আব্বাস/২০২১/১৭০৫ ঘণ্টা

তথ্যবিবরণী নম্বর : ১৫

**মূলধারার রাজনীতিকদের সুপ্রতিষ্ঠিত করা দরকার**

**- মৎস্য ও প্রাণিসম্পদ মন্ত্রী**

ঢাকা, ১৮ পৌষ (২ জানুয়ারি) :

মৎস্য ও প্রাণিসম্পদ মন্ত্রী শ ম রেজাউল করিম বলেছেন, মূলধারার রাজনীতিবিদদের সুপ্রতিষ্ঠিত করা দরকার। গণতান্ত্রিক রাজনীতি সুপ্রতিষ্ঠিত হলে আমাদের ভিত্তি সুদৃঢ় হবে। মূলধারার রাজনীতি এলোমেলো হয়ে গেলে তাসের ঘরের মতো অনেককিছুই ভেঙে যাবে। এজন্য রাজনীতিতে হঠাৎ উত্থানপতনের অশুভ সংস্কৃতি থেকে বেরিয়ে আসতে হবে।

আজ রাজধানীর ঢাকা রিপোর্টার্স ইউনিটি মিলনায়তনে 'জনতার প্রত্যাশা' নামক সংগঠন আয়োজিত বাংলাদেশ আওয়ামী লীগের কেন্দ্রীয় নেতা ও সাবেক প্রতিমন্ত্রী আ খ ম জাহাঙ্গীর হোসাইনের স্মরণসভায় বিশেষ অতিথির বক্তব্যে তিনি এসব কথা বলেন ।

আ খ ম জাহাঙ্গীর হোসাইনের রাজনৈতিক জীবন স্মরণ করে মন্ত্রী বলেন, আওয়ামী লীগ করতে হলে শেখ হাসিনাকে মানতে হবে, আওয়ামী লীগকে মানতে হবে। রাজনীতির কঠিন অবস্থায়ও আ খ ম জাহাঙ্গীর হোসাইন বঙ্গবন্ধুর আদর্শ ও আওয়ামী লীগের চেতনার বাইরে যাননি।

বঙ্গবন্ধুকন্যা শেখ হাসিনা ফিরে না এলে আজকের আওয়ামী লীগ এবং দেশের এত উন্নয়ন হতো না, উল্লেখ করে শ ম রেজাউল করিম আরো বলেন, অনেক প্রতিকূলতা মোকাবিলা করেও শেখ হাসিনা অবিচল অবস্থানে ছিলেন। এ কারণে আওয়ামী লীগ ঘুরে দাঁড়াতে পেরেছে। যুদ্ধাপরাধীদের বিচার হয়েছে এবং বঙ্গবন্ধুর খুনিদের দাম্ভিকতা চূর্ণ হয়েছে।

'জনতার প্রত্যাশা' এর সভাপতি এম এ করিমের সভাপতিত্বে স্মরণসভায় প্রধান অতিথি হিসেবে উপস্থিত ছিলেন বাংলাদেশ আওয়ামী লীগের প্রেসিডিয়াম সদস্য বেগম মতিয়া চৌধুরী। বিশেষ অতিথি হিসেবে আরো ছিলেন আওয়ামী লীগের কেন্দ্রীয় নেতা ডাঃ মোস্তফা জালাল মহিউদ্দিন, আওয়ামী লীগের সাংগঠনিক সম্পাদক আহমদ হোসেন এবং পানিসম্পদ উপমন্ত্রী এ কে এম এনামুল হক শামীম।

#

ইফতেখার/শাহ আলম/কামাল/রেজ্জাকুল/খোরশেদ/২০২১/১৬০০ ঘণ্টা

তথ্যবিবরণী নম্বর : ১৪

**আগামীকাল থেকে পাঁচদিনব্যাপী বিসিক মধু, হস্ত ও কুটির শিল্প মেলা শুরু**

ঢাকা, ১৮ পৌষ (২ জানুয়ারি) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীতে ‘‘মুজিববর্ষ’’ উপলক্ষ্যে বিসিক উদ্যোক্তাদের সহযোগিতায় পাঁচদিনব্যাপী মধু, হস্ত ও কুটিরশিল্প মেলার আয়োজন করা হয়েছে। আগামী ৩ হতে ৭ জানুয়ারি বিসিক ভবনে এ মেলায় প্রায় ৬১ জন মধু, ক্ষুদ্র ও কুটির শিল্পোদ্যোক্তা অংশগ্রহণ করবেন।

  মেলার স্টলগুলোতে মধু, হস্ত ও কুটিরশিল্পজাত বিভিন্ন পণ্যসামগ্রী স্থান পাবে। বিসিক থেকে প্রশিক্ষণগ্রহণকারীদের তৈরি হস্ত ও কুটিরশিল্পজাত পণ্য ও মধু বিক্রয় করা হবে। মেলা প্রতিদিন সকাল   
১০ টা থেকে বিকাল ৫ টা পর্যন্ত সর্বসাধারণের জন্য উম্মুক্ত থাকবে।

 #

বারিক/শাহ আলম/কামাল/রেজ্জাকুল/খোরশেদ/২০২১/১৪৩০ ঘণ্টা

তথ্যবিবরণী                                                 নম্বর : ১৩

**বাংলাদেশ মহিলা পরিষদের সভাপতি আয়শা খানম এর মৃত্যুতে মন্ত্রিপরিষদের সদস্যবৃন্দের শোক**

ঢাকা, ১৮ পৌষ (২ জানুয়ারি) :

বাংলাদেশ মহিলা পরিষদের সভাপতি আয়শা খানম এর মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখপ্রকাশ করেছেন।

বাংলাদেশ মহিলা পরিষদের সভাপতি আয়শা খানম এর মৃত্যুতে গভীর শোক ও দুঃখপ্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক, পররাষ্ট্রমন্ত্রী ড. এ কে আব্দুল মোমেন, শিল্পমন্ত্রী নূরুল মজিদ মাহমুদ হুমায়ূন, খাদ্যমন্ত্রী সাধন চন্দ্র মজুমদার, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন, রেলপথ মন্ত্রী মোঃ নূরুল ইসলাম সুজন, বিজ্ঞান ও প্রযুক্তি মন্ত্রী স্থপতি ইয়াফেস ওসমান এবং প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ। এছাড়া, শিল্প প্রতিমন্ত্রী কামাল আহমেদ মজুমদার, শ্রম প্রতিমন্ত্রী বেগম মন্নুজান সুফিয়ান, নৌপরিবহন প্রতিমন্ত্রী খালিদ মাহমুদ চৌধুরী, স্থানীয় সরকার, পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য, পানি সম্পদ প্রতিমন্ত্রী কর্নেল (অব.) জাহিদ ফারুক, গৃহায়ন ও গণপূর্ত প্রতিমন্ত্রী শরীফ আহমেদ, সংস্কৃতি বিষয়ক প্রতিমন্ত্রী কে এম খালিদ, বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী এবং পানি সম্পদ উপমন্ত্রী এ কে এম এনামুল হক শামীম গভীর শোক ও দুঃখপ্রকাশ করেছেন।

পৃথক পৃথক শোকবার্তায় মন্ত্রী ও প্রতিমন্ত্রীগণ মরহুমার রুহের মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

শাহ আলম/কামাল/রেজ্জাকুল/শামীম/২০২১/১৪৪৭ ঘণ্টা

Handout Number: 12

**The CDA of Oman pays his farewell call on the Foreign Minister**

Dhaka, 2 January :

  The Head of Mission of Embassy of Sultanate of Oman Ta’eebsalim ‘Abdullah Al‘Alawi paid his farewell call on the Foreign Minister Dr. A K Abdul Momen recently at his official residence.

Foreign Minister expressed the sincerest gratitude to the government of Oman for ensuring necessary care to approx. 7 Lakh Bangladeshi workers, the third largest of our diaspora in the Middle East during the critical time and appreciated the measures of the government of Oman in ensuring the job security of our expatriate work-force during the pandemic. Dr. Momen deeply appreciated Oman’s support at the International Fora on Rohingya issue, particularly its role at the recently 3rd Committee Resolution at the UN on the Rohingya issue and also in the Gambia- led case in ICJ.

The CDA expressed his deep appreciation for the support and cooperation extended to him during his tenure in Bangladesh and referred to the transformation of Bangladesh under the leadership of Prime Minister Sheikh Hasina in the last ten years as he could compare the present Bangladesh and what he saw as Head of Asia Department years back.

Ta’eebsalim ‘Abdullah Al‘Alawi appreciated the unprecedented role of government of Bangladesh in hosting the persecuted 1.1 million Rohingyas in Cox’s Bazar while having so many constraints such as loss of biodiversity anddeterioration of law-order situation etc. He further expressed appreciation on the progress of the process for draft agreement on mutual visa exemption for Diplomatic & Official passports which is ready to be signed and informed him that recently the Omani side has entrusted the under-Secretary of the Ministry of Foreign Affairs to sign the agreement at a mutually convenient time.

#

Tohidul/Shah Alam/Kamal/Rezzakul/Shamim/2021/1409 hours

তথ্যবিবরণী নম্বর : ১১

**মহিলা পরিষদের সভাপতি আয়শা খানমের মৃত্যুতে মহিলা ও শিশু বিষয়ক প্রতিমন্ত্রীর শোক**

ঢাকা, ১৮ পৌষ (২ জানুয়ারি) :

বীর মুক্তিযোদ্ধা, বাংলাদেশ মহিলা পরিষদের সভাপতি এবং বিশিষ্ট নারীনেত্রী আয়শা খানমের মৃত্যুতে গভীর শোক ও দুঃখপ্রকাশ করেছেন মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা।

শোকবার্তায় তিনি বীর মুক্তিযোদ্ধা আয়শা খানমের বাষট্টির ছাত্র আন্দোলন, ঊনসত্তরের গণঅভ্যুত্থান ও মহান মুক্তিযুদ্ধে অংশগ্রহণের কথা উল্লেখ করে বলেন, তিনি ছিলেন বাংলাদেশের প্রগতিশীল আন্দোলনের সক্রিয় সংগঠক। আজীবন তিনি এদেশে নারীর অধিকারপ্রতিষ্ঠায় কাজ করে গেছেন। তাঁর মৃত্যু দেশের জন্য অপূরণীয় ক্ষতি, যা কখনও পূরণ হবার নয়।

প্রতিমন্ত্রী মরহুমার রূহের মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

আলমগীর/শাহ আলম/কামাল/রেজ্জাকুল/খোরশেদ/২০২১/১১০০ ঘণ্টা